**ELŐTERJESZTÉS**

**Szombathely Megyei Jogú Város Közgyűlésének 2019. február 28-i ülésére**

**Javaslat a közétkeztetést vizsgáló munkabizottság javaslata szerinti fejlesztési terv, és a közétkeztetés megfelelő színvonalú fenntartásához szükséges intézkedési terv elfogadására**

Szombathely Megyei Jogú Város Közgyűlése a 2018. december 10-i ülésén tárgyalt a köznevelési intézményekben történt, közétkeztetéssel összefüggésbe hozott megbetegedések tárgyában felállított vizsgálóbizottság tevékenységéről, és a 351/2018. (XII.10.) Kgy. számú határozatában az alábbi javaslatokat fogalmazta meg:

1. a szolgáltató fordítson kiemelt figyelmet a közétkeztetés folyamata során alkalmazott tisztító és fertőtlenítőszerek hatékonyságára, amennyiben indokolt, azok hatékonyabbra történő cseréjére.
2. az étkezésben közreműködők fokozott figyelemmel legyenek a személyi higiénia, ezen belül is kiemelten a kézhigiéniai előírások betartására.
3. kerüljön kidolgozásra az információáramlás szabályozott rendje az érintett szervezetek (intézmények, szolgáltatók, hatóságok) között a hatékonyabb megelőzés érdekében.

Előzőeken túlmenően a Közgyűlés felkérte a polgármestert, hogy a szolgáltatóval közösen 2019. január 31. napjáig dolgozzon ki részletes fejlesztési tervet, és ehhez kapcsolódóan a közétkeztetés megfelelő színvonalú fenntartásához szükséges intézkedési tervet, és ezt terjessze a Közgyűlés 2019. januári ülése elé.

Az ELAMEN Zrt. által megküldött összefoglalóban foglaltakat is figyelembe véve, az alábbiakról tájékoztatom a Tisztelt Közgyűlést.

1. **Tisztítószerekkel, higiéniai előírások betartásával kapcsolatos intézkedések**

A Közgyűlés határozata a szolgáltatást végző ELAMEN Zrt. részére 2019. január 3. napján megküldése került. Az ELAMEN Zrt. a határozatban foglaltakkal összefüggésben arról tájékoztatott, hogy akkreditált laboratóriumban megvizsgáltatták az általuk használt kézfertőtlenítő és zsíroldó-fertőtlenítő mosogatószert, a hatósági eredmény alapján a kifogásolt tételeket zárolták és lecserélték. 2019. évtől bővítik az ellenőrzések körét, hatékonyabbá teszik azokat, továbbá több alkalommal auditot terveznek a vegyszer beszállítójánál is.

A személyi higiéniával kapcsolatosan az ELAMEN Zrt. arról tájékoztatott, hogy a vegyszer gyártója részéről felülvizsgálatra kerültek a fertőtlenítő szerek használatára vonatkozó utasítások, külön képzést tartottak a dolgozóknak a kézfertőtlenítés fontosságáról, annak pontos menetéről. Kiemelt figyelmet fordítanak a személyi higiénia ellenőrzésére.

1. **Információáramlás szabályozott rendjének kidolgozása**

2019. január 8-án egyeztető megbeszélésre került sor a hányással, hasmenéssel járó megbetegedésekről szóló információáramlás szabályozott rendjének kidolgozására az érintett szervezetekkel a hatékonyabb megelőzés érdekében. A megbeszélésen a Vas Megyei Kormányhivatal Népegészségügyi Főosztályának Főosztályvezetője, városi tiszti főorvos, a Vas Megyei Kormányhivatal Élelmiszerlánc- Biztonsági és Földhivatali Főosztály Osztályvezetője, az ELAMEN Zrt. területi vezetője, valamint a Polgármesteri Hivatal munkatársai vettek részt.

A megbeszélésen arról történt egyeztetés, hogy kidolgozható-e egy olyan protokoll, amely megbetegedések esetén eljuttatja az információt minden érintetthez abból a célból, hogy a hatékony megelőzés elősegítése érdekében a higiéniai előírásokra még nagyobb figyelmet fordítsanak. Továbbá megfogalmazható-e, hogy mely betegségek, vagy milyen tünetek esetében, és a betegségek milyen számban, vagy arányban történő jelentkezése esetén történjen jelzés.

Az egyeztetés során a jelenlévők az alábbi megállapításokat fogalmazták meg.

* a hiányzásokra vonatkozóan nem lehet létszámot, vagy arányszámot meghatározni, mert az egyes megbetegedés típusoknál eltérő szám tekinthető kritikusnak (van olyan eset, ahol az egy megbetegedés is kritikus),
* bizonyos típusú megbetegedések egy-egy meghatározott időszakokhoz köthetőek, pl. a calici vírus az őszi, míg a szalmonella jellemzően a tavaszi, nyári időszakban fordul elő,
* a jelentési kötelezettséget jogszabályi előírás szerint kell megtenni,
* a bejelentést az erre kötelezettek a Vas Megyei Kormányhivatal Népegészségügyi Főosztálya felé teszik meg,
* az Önkormányzati intézmények részéről tett bejelentésekről az önkormányzat, mint fenntartó eddig nem értesült, mivel sem a hatóság, sem az intézmény részére a rendelkezések ilyen előírást nem tartalmaznak.

A javasolt intézkedéseket az alábbiak szerint foglalták össze a jelenlévők:

* célszerű az őszi és tavaszi időszakban figyelemfelkeltő levelet írni az intézményvezetők felé, mire ügyeljenek, milyen megelőző intézkedéseket tegyenek,
* emellett a Vas Megyei Kormányhivatal Népegészségügyi Főosztálya felé tett valamennyi bejelentésről – a hivatal felé tett jelzéssel egyidejűleg - tájékoztatást kell kérni az intézményektől,
* az ezen túli jelzések, felhívások csak pánikot keltenének a szülők, pedagógusok körében.

Az ELAMEN Zrt. képviselője részéről megfogalmazódott, hogy az általános iskolákban iskolatej, illetve iskola gyümölcs program keretében dobozos tejet / gyümölcsöt kapnak a tanulók. Tapasztalatuk szerint ezek tárolása, kezelése a legtöbb intézményben nem az előírásoknak megfelelő, ugyanakkor a tej vagy gyümölcs szakszerűtlen kezelése, tárolása (pl. mosatlan, tanulók által „összetapogatott” gyümölcs) komoly fertőzésforrás lehet.

Az a javaslat fogalmazódott meg, hogy szükséges tájékoztatást kérni a Szombathelyi Tankerületi Központtól arra vonatkozóan, hogy az iskolatej és iskolagyümölcs átvételénél, tárolásánál, kiosztásánál milyen gyakorlat szerint járnak el (hűtés, megmosás stb.). A tájékoztató ismeretében lehet a teendőkről egyeztetni.

**4. Köznevelési intézményekhez kapcsolódó konyhákra vonatkozó fejlesztési elképzelések, a közétkeztetés megfelelő színvonalú fenntartásához szükséges intézkedések**

1. Fejlesztés

Önkormányzatunk 2017. június 16. napjával a Szombathely Megyei Jogú Város Önkormányzat étkeztetési kötelezettségébe tartozó óvodák, általános és középiskolák, kollégiumok étkeztetési feladatainak ellátására 5 éves határozott időre szóló szerződést kötött az ELAMEN Zrt-vel. A szerződésben az ELAMEN Zrt. vállalta, hogy a szerződés 5 éves időtartama alatt az általa üzemeltetett konyhákon összesen legalább 300 millió Ft + áfa értékben infrastrukturális fejlesztéseket hajt végre. Az ELAMEN Zrt. az előzőekben jelzett korszerűsítő beruházásokra, felújításokra, ezzel összefüggésben a konyhák funkciójának megváltoztatására, a fejlesztéshez kapcsolódó eszközbeszerzésre fejlesztési tervben tesz javaslatot, melyet az Önkormányzat fogad el.

A szerződésben a felek megállapodtak arról is, hogy azt közös megegyezéssel a 60 hónap leteltét követő 5. év július 31. napjáig meghosszabbíthatják, a meghosszabbítás feltétele az Önkormányzat által elfogadott fejlesztési program maradéktalan elvégzése.

Az ELAMEN Zrt. által megküldött (az 1. és 2. pontokban foglaltakra is kitérő) a jelenlegi helyzetet bemutató, összefoglaló anyag az előterjesztés 1. számú mellékletét képez.

Tájékoztatom a Tisztelt Közgyűlést, hogy a program mellékletei terjedelmükre tekintettel csak elektronikus formában kerülnek kiküldésre, melyek elérhetősége:

[www.szombathely.hu/Közgyűlés/E-Közgyűlés/](http://www.szombathely.hu/Közgyűlés/E-Közgyűlés/)2019.

A fejlesztési programban az ELAMEN Zrt.

* az Aranypatak Étterem építészeti, épületgépészeti és technológiai fejlesztését, a konyha főzési kapacitásának bővítését,
* a Szombathelyi Szolgáltatási Szakképzési Centrum Kereskedelmi és Vendéglátói Szakgimnáziuma, Szakközépiskolája és Kollégiuma konyhájának (a tervezetben: Orlay főzőkonyha) építészeti, épületgépészeti és technológiai fejlesztését, főzési kapacitásának bővítését,
* a Gothard Jenő Általános Iskola tálalókonyhájának felújítását – Szupermenza kialakítását, továbbá
* a Szombathelyi Aréna Óvoda tálalókonyhájának felújítását

tervezi. A fejlesztések 2019-2020. nyarán kerülnének megvalósításra.

A javasolt fejlesztések megvalósítását követően a jövőben – a diétás ellátást biztosító konyhával együtt - 5 helyen működtetne főzőkonyhát az ELAMEN Zrt., a többi intézményben a konyhák tálaló konyhaként üzemelnének.

A tervezett fejlesztés részletes leírást a csatolt tervezet, valamint annak mellékletét képező rajzok tartalmazzák. Az előterjesztés 2. számú mellékletét képező előzetes költségbecslés alapján a tervezett fejlesztés összes költsége nettó 306.890.000,- Ft.

Az Aranypatak Étteremben tervezett fejlesztés nem tartalmaz felújítást a diákok által használt ebédlő, vizesblokk és előtér vonatkozásában. Ezen helyiségek nagyon leromlott műszaki állapotára tekintettel indokolt a jelzett helyiségek tekintetében a festési, mázolási, burkolatok javítási munkálatait mihamarabb elvégezni.

Javasolom a Tisztelt Közgyűlésnek, hogy az ELAMEN Zrt. által javasolt fejlesztési elképzeléseket azzal a kiegészítéssel fogadja el, hogy az Aranypatak Étterem építészeti, épületgépészeti és technológiai fejlesztése, a konyha főzési kapacitásának bővítése során történjen meg az éttermi, folyosói rész, és a hozzá kapcsolódó vizesblokk megfelelő karbantartása (festés, mázolás, burkolatjavítás). Egy előzetes költségbecslés alapján ennek becsült költsége mintegy 8 millió Ft.

1. Működtetés

A közétkeztetés megfelelő színvonalú fenntartásához az ELAMEN ZRT. elengedhetetlennek tartja, hogy a nyersanyagnorma valamint rezsikulcs emelését (a szerződésben szabályozottak szerint) érvényesíteni tudják.

A rezsikulcsra vonatkozóan a szerződés azt tartalmazza, hogy 2018. szeptember 1-jéig fix 90 %. Ezt követően „a rezsikulcs emelésének mértékére a Vállalkozó olyan módon tehet javaslatot, hogy a KSH által közölt adatok alapján 70 %-os súllyal a kötelező legkisebb munkabér (a munka törvénykönyve, Mt. 153. § (1) bekezdés a) pont), 30 %-ban az energia árának tárgyévet megelőző éves növekedését veszi figyelembe. Az írásbeli javaslat Megrendelő általi elfogadása esetén a rezsikulcs a javaslatnak megfelelően módosul.”

Az ELAMEN Zrt. 2018. nyarán a rezsikulcs 8 %-os értékű emelését kezdeményezte. (A munkabér 2016-2017. közötti változása 14,9 %, az energia árváltozása a KSH adatok alapján 0,8 %-os volt, amelyre tekintettel 9,6 %-os emelés kezdeményezésére lett volna lehetőségük.) A béremelések következtében megnövekedett költségekre tekintettel az ELAMEN Zrt. újra megfogalmazta kérését: a rezsikulcs egységesen 98 %-ra történő emelését.

A rezsikulcs 8 %-os emelése – a 2018. évi adatokat figyelembe véve - éves szinten nettó 37 millió Ft, bruttó 46.990 e Ft költségnövekedést jelentene Önkormányzatunk számára azzal, hogy a jelzett bruttó 46.990.000 Ft-os összeg ÁFA tartalmának egy része visszaigényelhető.

Az élelmezési nyersanyagköltség meghatározása a hatályos rendelkezések szerint az Önkormányzat hatásköre. Az ELAMEN Zrt. az élelmiszer árak emelkedésére tekintettel 6-8 %-os emelést kezdeményezett.

A jelenlegi nyersanyag értékeket Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) sz. Önkormányzati rendelete 52. § (1) bekezdés 28. pontjában kapott felhatalmazás alapján a Gazdasági és Városstratégiai Bizottság hagyta jóvá. A normaértékek a köznevelési ágazat, a bölcsődei ellátás, valamint a szociális terület esetén egységesen 2019. március 31. napjáig hatályosak.

A KSH adatok alapján az élelmiszerek fogyasztói árindexe a 2017. és 2018. közötti időszakban 4,2 %-al nőtt, ezen belül a friss zöldség, gyümölcs és burgonya ára nőtt nagyon jelentősen, a húsféleségek, a tejtermékek ára viszont alig változott. A szociális étkeztetést biztosító szolgáltató, valamint a bölcsődei intézmény a normaérték 4 %-os emelését tartja elfogadhatónak. Előzőek alapján javasolom a tisztelt Közgyűlésnek, hogy az élelmezési nyersanyagköltség 2019. április 1. napjától a bölcsődei, a szociális valamint köznevelési területen egységesen 4 %-os emelését támogassa.

Az élelmezési nyersanyagköltség jelenlegi, és a 4 %-os emeléssel növelt összegeit az előterjesztés 3. számú melléklete tartalmazza.

Tájékoztatom a Tisztelt Közgyűlést, hogy az élelmezési nyersanyagköltség emelése a 2019. évre mintegy 14 millió Ft többletköltséget eredményez.

A szociális igazgatásról és szociális ellátásokról szóló 1993. évi III. törvény 92. § (1) bekezdése, valamint a gyermekek védelméről és a gyámügyi igazgatásról szóló 1997. évi XXXI. törvény 29. § (1) bekezdésében foglalt rendelkezés szerint a fenntartó önkormányzat a személyes gondoskodást nyújtó ellátások formáiról, azok igénybevételéről, valamint a fizetendő térítési díjról rendeletet alkot. A rendeletben az Önkormányzat az intézményi térítési díjakat határozza meg.

A rendelet tervezetben az élelmezési nyersanyagköltség előzőekben jelzett 4 %-os emelésére tekintettel módosításra került a bölcsődei, valamint az óvodai, általános és középiskolai, kollégiumi gyermekétkezés térítési díja (az intézményi térítési díj az élelmezési nyersanyagköltség Áfá-val növelt összege).

A szociális és gyermekjóléti ellátások tekintetében emelést nem javasolok.

A fentiek szerint előkészített módosító rendelet-tervezet az előterjesztés 4. számú, az indokolás az előterjesztés 5. számú, a hatásvizsgálati lap az előterjesztés 6. számú, az egységes szerkezetbe foglalt rendelet-tervezet az előterjesztés 7. számú mellékletét képezi.

Az egységes szerkezetbe foglalt rendelet-tervezet (7. számú melléklet) terjedelmére tekintettel csak elektronikus formában kerül kiküldésre. Elérhetősége: [www.szombathely.hu/Közgyűlés/E-Közgyűlés/](http://www.szombathely.hu/Közgyűlés/E-Közgyűlés/)2019.

Kérem a Tisztelt Közgyűlést, hogy az előterjesztést megtárgyalni, a rendeletet megalkotni, és a határozati javaslatot jóváhagyni szíveskedjék.

**Szombathely, 2019. február „ ”**

**(: Dr. Puskás Tivadar :)**

**HATÁROZATI JAVASLAT**

**……../2019. (II.28.) Kgy. számú határozat**

1. Szombathely Megyei Jogú Város Közgyűlése a „Javaslat a közétkeztetést vizsgáló munkabizottság javaslata szerinti fejlesztési terv, és a közétkeztetés megfelelő színvonalú fenntartásához szükséges intézkedési terv elfogadására” című előterjesztést megtárgyalta. A Közgyűlés a hányással, hasmenéssel járó megbetegedések hatékonyabb megelőzése érdekében
2. felkéri a polgármestert, hogy az őszi és tavaszi időszakban tájékoztató levélben hívja fel az Önkormányzat által fenntartott óvodák, a bölcsőde, továbbá a szociális intézmény vezetőinek figyelmét arra, hogy mire ügyeljenek, milyen megelőző intézkedéseket tegyenek,
3. kéri az érintett intézmények vezetőit, hogy a Vas Megyei Kormányhivatal Népegészségügyi Főosztálya felé tett valamennyi bejelentésről – a hivatal felé tett jelzéssel egyidejűleg – küldjenek tájékoztatást,
4. kéri a polgármestert, hogy kérjen tájékoztatást a Szombathelyi Tankerületi Központtól arra vonatkozóan, hogy az iskolatej és iskolagyümölcs átvételénél, tárolásánál, kiosztásánál milyen gyakorlat szerint járnak el (hűtés, megmosás stb.). A tájékoztató ismeretében egyeztessen az érintettekkel a szükséges teendőkről.
5. A Közgyűlés az ELAMEN Zrt. által javasolt fejlesztési elképzeléseket az alábbi kiegészítéssel, az előterjesztés 1. számú melléklete szerinti tartalommal jóváhagyja:

a Közgyűlés kéri az ELAMEN Zrt-t, hogy az Aranypatak Étterem építészeti, épületgépészeti és technológiai fejlesztése, a konyha főzési kapacitásának bővítése során történjen meg az éttermi, folyosói rész, és a hozzá kapcsolódó vizesblokk megfelelő karbantartása (festés, mázolás, burkolatjavítás).

1. A Közgyűlés tudomásul veszi, hogy a fejlesztési elképzelések megvalósítását követően az ELAMEN Zrt. az előterjesztés 1. számú mellékletében foglalt fejlesztési tervben szereplő 5 helyen működtet főzőkonyhát a többi intézményben a konyhák tálaló konyhaként üzemelnek.
2. A Közgyűlés a rezsikulcs mértékét az Önkormányzat és az ELAMEN Zrt. között fennálló vállalkozási szerződés 6.4. pontjában foglaltak figyelembe vételével 2019. április 1. napjától egységesen 98 %-ban határozza meg. A Közgyűlés felhatalmazza a polgármestert, hogy a rezsi emelésére vonatkozó módosítást aláírja.
3. A Közgyűlés egyetért azzal, hogy a bölcsődékben, óvodákban, illetve a város étkeztetési kötelezettségébe tartozó köznevelési intézményekben, továbbá a szociális területen alkalmazott élelmezési nyersanyagköltség összege 2019 április 1. napjától egységesen 4 %-al emelkedjen az előterjesztés 3. számú mellékletében foglaltak szerint.
4. A Közgyűlés a rezsi illetve élelmezési nyersanyagköltség emelés fedezetét az Önkormányzat 2019. évi költségvetésében biztosítja.

**Felelős:** Dr. Puskás Tivadar polgármester

Illés Károly alpolgármester

Koczka Tibor alpolgármester

Dr. Károlyi Ákos jegyző

/a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője/

**Határidő:** azonnal, illetve folyamatosan /az 1. 2. és 3. pont vonatkozásában/

2019. március 31. /a 4. és 5. pontok vonatkozásában/

Önkormányzat 2019. évi költségvetési rendelete /a 6. pont vonatkozásában/